**A Ford idén is megrendezi nagysikerű, fiataloknak szóló ingyenes vezetéstechnikai tréningsorozatát**

A friss jogosítvánnyal rendelkezőket célzó félnapos gyakorlati programra már lehet jelentkezni

* Hazánkban a közúti közlekedési balesetben meghalt, megsérült személyek közel 10 százaléka a 18-24 éves korosztályból kerül ki, ezért a Ford Magyarország az ORFK-OBB-vel együttműködve folytatja a 18-26 éves korosztálynak szóló hosszú távú ingyenes tréningprogramját, hogy megelőzhetőek legyenek ezek az esetek
* Idén október 1-2-án 300 fiatal számára indít ingyenes, fél napos gyakorlati vezetéstechnikai és közlekedésbiztonsági tréninget a Ford Magyarország
* Az elmúlt 19 évben világszerte több mint 1 250 000 fő vett részt Ford DSFL képzésen

**Budapest, 2022. május 31.** – A Ford Alapítvány által világ 43 országában sikeresen működő Ford Driving Skills for Life elnevezésű ingyenes tréningsorozatot idén ismét megrendezik Magyarországon – jelentette be a Ford Magyarország ma egy sajtótájékoztató keretében. A társadalmi szerepvállalás program célja, hogy segítse a 18-26 év közötti friss jogosítvánnyal rendelkező fiatalokat a vezetési gyakorlat megszerzésében, hogy elkerülhessék az autóbaleseteket. Ebben az évben 300 fiatalt várnak a szervezők.

Magyarországon a közúti közlekedés nagy veszélyt jelent a fiatalokra: közlekedési balesetben évente 40-50 fő veszíti életét ebből a korosztályból, amely a közúti balesetben meghalt személyeknek a 9-10 %-a.

“*Mellbevágó statisztikák bizonyítják, hogy a 18-26 éves korosztály körében Európa szerte vezető halálok a közlekedési baleset. Ez a korosztály akár háromszor akkora eséllyel veszíti életét a közutakon, mint a nagyobb vezetési rutinnal rendelkező idősebb generáció tagjai\*. Ezért is vagyunk nagyon büszkék, hogy a nagy sikerű* Ford Driving Skills for Life CSR-programot*idén is folytathatjuk hazánkban. Az ingyenes vezetéstechnikai oktatás során a vezetés közben adódó vészhelyzetekre próbáljuk felkészíteni a fiatalokat, hiszen a jogosítvány megszerzése csak egy dolog, a járművezetői rutin elsajátítása viszont hosszútávú folyamat. A 2022 október 1-2-án szervezett ingyenes vezetéstechnikai tréningünk már a világ minden táján bizonyított, így biztosra vesszük, hogy a fél napos képzést követően a tapasztalatlan fiatal sofőrökből is magabiztos autóvezetők válhatnak. Érdekes, kreatív és mindenekelőtt hatékony programmal várjuk a jelentkezőket."* - mondta Györke Orsolya, a Ford Driving Skills for Life magyarországi menedzsere.

*A Ford Driving Skills for Life* programot 2003-ban az USA-ban, az amerikai közlekedési hatósággal együttműködve indította el a [Ford Fund,](https://www.fordfund.org/) a Ford Motor Company Alapítványa. 2021-ig a Ford Fund a több, mint 60 millió dollárt fektetett be a Ford Driving Skills for Life program működtetésébe, és ma már a világ 43 országban tartanak sikeres tréningeket, összesen több mint 1 250 000 fiatal számára biztosítva az ingyenes gyakorlati képzést. 2013-as európai bevezetése óta - 22 millió dolláros befektetéssel - kontinensünkön is több mint 45000 friss jogosítvánnyal rendelkező fiatal vett részt a képzéseken. Hazánkban a program 2017-es indulása óta már majd 2000 fiatal vett részt a fél napos tréningeken, és lett gazdagabb sok hasznos tapasztalattal. **A négy, egyenként félnapos tréningre október 1-2-án kerül sor, amire az érdeklődők már most is jelentkezhetnek a** [**http://www.**](http://www.dsfl.hu)[**drivingskillsforlife.hu**](http://drivingskillsforlife.hu) **weboldalon.**

A Ford DSFL-hétvégén a fiatalok az autókezelési ismeretek mellett megtanulják az olyan közlekedési veszélyek kezelését, mint például a vészfékezés akadálykikerüléssel, a jégen megcsúszó, alulkormányzott jármű kezelése, illetve a zavaró tényezők felismerését és kiküszöbölését is.

A DSFL néhány éve egy új kerékpáros-védelmi modullal egészítette ki az oktatási programot, ami 2021 óta az elektromos rollerekre is kiterjed. A “Share the Road” állomáson a részvevők megismerik a “Dutch Reach” ajtónyitási technikát és a kerékpárosoktól való biztonságos távolságtartás fontosságát, és a “WheelSwap” AR szimuláció segítségével a kerékpárosok szemszögéből is átélhetik a közlekedési helyzeteket

**A tréningen a Ford kiemelt figyelmet fordít az elektromos közlekedés kihívásaira.** Az oktatási programban szerepel egy az elektromos járművekkel kapcsolatos biztonsági oktatás is, ami a gyorsulásra, a lassulásra, a zaj hiányára és a zavaró tényezőkre összpontosít. **A résztvevő fiatalok megtapasztalhatják, milyen egy elektromos autót vezetni, a szervezők megmutatják az elektromos autózásban rejlő lehetőségeket és felhívják a figyelmet az elektromos autók vezetésekor fontos főbb szabályokra.**

*"Szó szerint kijózanítóak a hazai közúti balesetekkel foglalkozó statisztikák. 2021-ben a hazai közutakon összesen 14 233 személysérüléses közúti közlekedési baleset történt, melynek nagyságrendileg 15%-át (közel 2000-et) 24 évesnél fiatalabbak okoztak. A közel 200.000 jogosítvánnyal rendelkező, ebbe a korosztályba tartozó személy továbbá nemcsak a balesetek okozója, de számos esetben ők az áldozatok is. A magyar közutakon évente 18-22 000 ember sérül meg vagy veszíti életét, akik közül 2500-3000 fő, a sérültek 15 %-a szintén 24 évnél fiatalabb. Közülük évente 40-50 fő hal meg. A Rendőrségnél szomorúan látjuk, hogy a fiatalok meggondolatlansága milyen veszélyt jelent saját maguk, és a közlekedésben részt vevő többi szereplő számára is. Üdvözöljük a mostani kezdeményezést, és minden támogatást biztosítunk a Ford Driving Skills For Life képzéssorozathoz."* - mondta el Óberling József, rendőr ezredes az ORFK-OBB képviseletében.

A Ford Driving Skills for Life képzés során azonban nemcsak a törvényileg szabályozott veszélyforrásokról esik majd szó, de a szervezők kiemelt figyelmet szentelnek a közösségi médiahasználatból és a telefonálási szokásokból adódó veszélyeknek is. A Ford kutatása szerint a 18-24 éves korcsoportba tartozó autóvezetők 13 százaléka ül autóba egy-egy buli után, és 43 százaléka SMS-ezik, 36 százalékuk telefonál, 11 százalékuk néz mobilon videókat vagy szelfizik vezetés közben.

„Az európai fiatalok halálozási okai között az első helyen szerepel az autóbaleset, ezért kiemelten fontos, hogy a friss jogosítvánnyal rendelkező tapasztalatlan sofőrök minden segítséget megkapjanak ahhoz, hogy gyakorlott autóvezetőkké váljanak. A tréning programját a nemzetközi szakértőcsapattal közösen állítottuk össze, a magyar hatóságok bevonása mellett, így ténylegesen a hazai valóságra szabtuk az elméleti, a gyakorlati, illetve a demonstrációs részeket is. A képzés során a számítógépes játékok és a virtuális valóság is a segítségünkre lesz, valamint a drogok és az alkohol hatásait demonstráló öltözettel, illetve a megváltozott útviszonyok és extrém időjárás által okozott veszélyek szimulálásával zajlik majd az izgalmas felkészülés." - mondta Györke Orsolya a DSFL program hazai managere.

A Ford Magyarország idén is folytatja a Hungarian Police Rally Teammel és az ORFK-OBB-vel 2021-ben kezdett együttműködést és nagyszabású közös kampányban hívja fel a figyelmet a közlekedés biztonság fontosságára. A kampány keretében a 2022-es Magyar Rally Bajnokság futamain is gyermekeknek szóló közlekedésbiztonsági parkban várják a rally szerelmeseit, hogy a futamok szüneteiben sok hasznos információval, játékos formában hívják fel a figyelmet a szabályos vezetésre. A kampány főszereplője a Hungarian Police Rally Team autója, egy Rally3-as Ford Fiesta, mely az idei DSFL Programokon is látható lesz.

„Csapatunk két fő iránya az Autósport és a Közlekedésbiztonság. Az autósport, a rallye értékeit használjuk fel eszközként, a közlekedés biztonságosabbá tétele érdekében.” – mondta el Hoffer Zsolt, a Hungarian Police Rally Team Pilótája, rendőr alezredes, vezetésbiztonsági szakértő.

Az idén ünnepli az ORFK-Országos Balesetmegelőzési Bizottság fennállásának 30 éves évfordulóját, ha az ORFK-OBB elődjét is nézzük, akkor pedig már 50 éve létezik balesetmegelőzés. Magyarországon a balesetmegelőzés alapvetően állami feladat, mely napjainkban a Rendőrség irányításával, az állami szervek és a társadalmi szervezetek együttműködésével valósul meg.

A Ford Magyarország és közreműködő partnerei remélik, hogy a programban minél több magyar fiatal vesz majd részt, hiszen a közutak biztonsága mindannyiunk érdeke és a rutin megszerzése, illetve megtartása életeket menthet. A félnapos, ingyenes programra folyamatosan lehet regisztrálni a [http://www.](http://www.dsfl.hu)[drivingskillsforlife.hu](http://drivingskillsforlife.hu) weboldalon.

\* Source: \*European Road Safety Observatory “Traffic Basic Facts

# # #

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. Mindemellett a Ford megalapozza piacvezető pozícióját a mobilitási megoldások, köztük az önvezető technológiák terén, és a Ford Motor Credit Company révén pénzügyi szolgáltatásokat is nyújt. A Ford mintegy 182.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 41.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (10 saját tulajdonú vagy összevont közös vállalat és 4 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

### ***A Ford Motor Company Alapítvány (Ford Fund)***

*A Ford Motor Company Alapítvány a Ford Motor Company jótékonysági szervezete, amely már több mint 70 éve támogatja a szükséget szenvedő és alulreprezentált közösségeket. A nonprofit szervezetekkel, közösségi partnerekkel, illetve az amerikai és világméretű Ford márkakereskedői hálózattal egyaránt együttműködő Ford Alapítvány olyan lehetőségeket és forrásokat biztosít, amelyek biztosítják a méltányos bánásmódot, és segítenek kibontani az emberek életében rejlő lehetőségeket. Az 1949-ben létrehozott Ford Alapítvány eddig több mint 2,2 milliárd dollárt fordított olyan kezdeményezésekre, amelyek hozzájárulnak az alapvető szükségletek kielégítéséhez, hozzáférést biztosítanak az alapvető szolgáltatásokhoz, eszközöket kínálnak új készségek kialakításához, és lehetőséget teremtenek a magas színvonalú munkahelyek megteremtésére. A Ford Alapítvány nemzetközi közösségi befektetéseit a* [*GlobalGiving*](https://www.globalgiving.org/) *– az autógyártó hosszú távú katasztrófa-elhárítási és nemzetközi ösztöndíj-adományozó partnere – kezeli. További információért látogasson el a* [*http://www.fordfund.org/*](http://www.fordfund.org/) *oldalra, vagy csatlakozzon hozzánk a @FordFund címen a* [*Facebookon*](https://www.facebook.com/FordFund/)*, az* [*Instagramon*](https://www.instagram.com/fordfund/) *és a* [*Twitteren*](https://twitter.com/fordfund/)*.*

|  |  |  |
| --- | --- | --- |
| **Sajtókapcsolat:** | Györke Orsolya |  |
|  | **Ford Közép- és Kelet-**  **Európai Értékesítő Kft.**  2000 Szentendre Galamb J. utca 3. |  |
|  | Tel: +36 26 802802 |  |
|  | email: [ogyorke@ford.com](mailto:ogyorke@ford.com) |  |